  Анжелика Тихонова корреспондент Геннадий Красильниковлэн Ижкарысь музей-квартираез гожъясьлэн улэмезлы но ужамезлы сӥзем «Ӵуказе нуналэз шӧдыса» видеороликъёсъя вожвылъяськонлы йылпумъянъёс лэсьтӥз. Вормисе потӥз Ижкарысь Кузебай Герд нимо гимназиын дышетскисьёслэн ужзы. Со сярысь ивортэмын Геннадий Красильниковлэн музей-квартираезлэн«Facebook» мерлыко вотэсысь нимлыко бамаз. Музей-юртысь тодосъя ӧнерчилэн, конкурсэз огезлэн радъясьлэн Алина Черновалэн верамезъя, вожвылъяськонэ Удмуртиысь пӧртэм ёросъёсысь 9 уж вуиз. Соосты дунъязы Дарали Лели, Влад Степанов но Лариса Дмитриева. Жюри видеороликъёслэсь сётэм темалы тупамзэс, сое усьтэмзэс, чеберлыко амалъёсты кутэмзэс, ивортодэт сётэмзэс но мукетсэ чаклазы. Нырысетӥ интые потӥз Ижкарысь Кузебай Герд нимо гимназиын дышетскисьёслэн Ксения Васильевалэн но Валерия Яковлевалэн «Мон тонэн кылисько» ужзы. Жюрилэн ёзчиез Влад Степанов ужзы история, сузьет ласянь умой лэсьтэмын шуыса пусйиз. «Ас арлыдзылы нылпиослэн ужзы туж умой. Вылӥ дунъямон ик ӧвӧл, но аспӧртэмлыко но маке выльзэ сётӥсь», — вераз со иворъёсъя «Удмуртия» агентстволэн корреспондентэзлы. Удмурт егитъёслэн мерлыко «Шунды» огазеяськонзы нылъёсты «Шундыкар» лагере путёвкаен пусъёз. Мон тонэн кылисько Кыкетӥ интые потӥз Балезино ёросысь Исаково школаын дышетскись Николай Захаров. «Кельшиз, кызьы пияш туж тунсыко лыдӟиз, журналист сямен но, видеозэ лэсьтон ласянь но», - пусйиз Влад Степанов. Николай Захаровез но «Шунды» огазеяськонлэсь «Шундыкар» лагере «Видеоискусство» отрядэ путёвка возьма. Нош куинетӥ луиз Ижкарысь Октябрь ёросысь 9 номеро школаын дышетскисьёслэн Марина Артемьевалэн, Екатерина Горбушиналэн но Олеся Пушиналэн ужзы. Соосты музей-квартираетӥ дунтэк аудиоэкскурсия возьма. Геннадий Красильниковлэн музей-квартираяз ужасьёс вань пыриськисьёслы тау кылъёссэс веразы вотэсысь нимлыко бамазы. «Бадӟым тау шуиськомы ваньзылы, кин пыриськиз та конкурсамы! Туж шумпотымон, Геннадий Дмитриевичлэсь ужзэ туала егитъёс дунъяны быгато шуыса! Котькуд конкурсэ пыриськисез возьмаськомы милям музеямы. Тӥ понна дасямын сертификатъёс но синпель кузьымъёс», — верамын ивортонын. Тегъёс: Лулчеберет Дышетон Ижкар Балезино Музей Удмуртия вожвылъяськон Красильников вормисьёс  